RESOLUCIÓN do 6 de xullo de 2010 pola que se establecen as bases reguladoras para a concesión de subvencións, en réxime de concorrencia non competitiva, relativa ao Plan Renove de Electrodomésticos, así como a selección de entidades colaboradoras que participarán na súa xestión, e se convocan para o ano 2010.
INSTITUTO ENERXÉTICO DE GALICIA — III. OUTRAS DISPOSICIÓNS — 12/07/2010

A sensibilidade especial que para a cidadanía está a ter o uso racional da enerxía incidiu de forma importante no enfoque das administracións públicas, que unanimemente están a actuar neste campo, prestando o seu apoio ás iniciativas que sobre aforro e eficiencia enerxética se están a desenvolver na actualidade.
O Instituto Enerxético de Galicia contén xa na súa lei de creación, Lei 3/1999, do 11 de marzo, unha referencia expresa ao fomento destas actividades, concretada a través do impulso das iniciativas e programas de aplicación das tecnoloxías enerxéticas, á mellora do aforro e a eficiencia enerxética, ao fomento do uso racional da enerxía e, en xeral, á óptima xestión dos recursos enerxéticos nos distintos sectores económicos de Galicia. Igualmente recolle a participación na xestión e prestación de servizos noutros campos sinérxicos ao enerxético, de acordo coas directrices do Goberno no ámbito das súas competencias.
En consonancia con todo isto, o Consello de Ministros, con data do 20 de xullo de 2007, aprobou un Plan de acción para o período 2008-2012, para o desenvolvemento da estratexia de aforro e eficiencia enerxética en España 2004-2012 (PAE4+), cumprindo así cos compromisos internacionais na materia.
Para o desenvolvemento dos referidos plans, o Ministerio de Industria, Turismo e Comercio e o Instituto para a Diversificación e Aforro da Enerxía (IDAE) deseñaron mecanismos de colaboración con todas as comunidades autónomas, que faciliten a articulación das medidas en todo o territorio estatal, tendo en consideración, ademais, as necesidades e os obxectivos de cada comunidade en razón ás súas propias peculiaridades e ao seu ámbito competencial. Neste senso, asinouse entre o IDAE e o Instituto Enerxético de Galicia, con data do 3 de xullo de 2008, o convenio de colaboración para a execución das actuacións de aforro e eficiencia enerxética establecidas no marco do Plan de acción 2008-2012 da Estratexia de aforro e eficiencia enerxética (PAE4+).
No caso de Galicia e para o ano 2010, e segundo se establece no plan de traballo aprobado con data do 30 de abril de 2010, a cantidade asignada para esta actuación cífrase en 3.100 000 .
Como un dos órganos encargado de desenvolver a política enerxética da Consellería de Economía e Industria da Xunta de Galicia, o Instituto Enerxético de Galicia considera de máximo interese potenciar as actuacións de renovación de elementos domésticos que supoñan un aforro enerxético significativo en Galicia.
DISPOÑO:
Artigo 1º.-Obxecto.
Esta resolución ten por obxecto establecer as bases reguladoras para a concesión de axudas dirixidas a reducir o consumo de enerxía eléctrica no sector doméstico, a través da substitución de frigoríficos, conxeladores, lavadoras, lavalouzas, fornos e placas de indución e de gas por equipos con etiquetaxe enerxética de clase A ou superior segundo o establecido no artigo 3, así como para a selección de entidades colaboradoras que participan na súa xestión.
Así mesmo, por medio desta resolución convócanse as devanditas axudas para o ano 2010.
Artigo 2º.-Réxime das subvencións.
1. O procedemento de concesión destas subvencións tramitarase en réxime de concorrencia non competitiva, de acordo co establecido na Lei 9/2007; do 13 de xuño, de subvencións de Galicia, que no seu artigo 19.2º establece que as bases reguladoras das convocatorias de axudas poderán exceptuar do requisito de fixar unha orde de prelación entre as solicitudes presentadas que reúnan os requisitos establecidos cando, polo obxecto e finalidade da subvención, non sexa necesario realizar a comparación e prelación das solicitudes presentadas nun único procedemento ata o esgotamento do crédito orzamentario.
2. As subvencións reguladas nesta resolución impútanse á conta contable 6565012, cun orzamento de 3.100.000 , e atópanse financiadas ao 100% con fondos procedentes do convenio de colaboración subscrito entre o IDAE e o Inega con data do 3 de xullo de 2008, dentro do Plan de acción 2008-2012 (PAE4+) da estratexia de aforro e eficiencia enerxética en España.
3. As axudas reguladas nesta resolución, agás aquelas cuxos beneficiarios sexan particulares, entidades e institucións sen ánimo de lucro que non poidan levar a cabo actividades económicas que repercutan en terceiros, atópanse sometidas aos requisitos e cos límites establecidos no Regulamento comunitario 1998/2006, da Comisión, do 15 de decembro de 2006, relativo á aplicación dos artigos 87 e 88 do Tratado ás axudas de minimis (DOUE L 379, 28 de decembro de 2006), en virtude do cal a contía global de axudas de minimis non poderá superar o límite de 200.000 euros nun período de tres exercicios fiscais. Polo que respecta ás axudas ás empresas que operan no sector do transporte por estrada, este límite debería fixarse en 100.000 . Estes límites aplicaranse independentemente da forma da axuda de minimis ou do obxectivo perseguido. O período determinarase tomando como referencia os dous exercicios fiscais anteriores e o exercicio fiscal en curso, de acordo co establecido no artigo 2º do
citado regulamento.
Artigo 3º.-Actuacións e gastos subvencionables e contía das axudas.
1. O obxectivo deste plan é mellorar a eficiencia enerxética, a través da substitución dos equipamentos de baixa eficiencia por equipamentos de alta eficiencia que se especifican:
Ver referencia pdf "13100D010P047.PDF"
Tamén será subvencionable a substitución de placas eléctricas e vitrocerámicas convencionais por placas de indución ou de gas.
Como máximo subvencionarase por cada beneficiario a substitución dun único electrodoméstico de cada un dos equipamentos incluídos no punto 1 deste artigo.
En calquera caso, a cantidade da subvención non poderá ser superior ao 25% do prezo do electrodoméstico.
Os equipos que se instalen deberán estar incluídos na lista do Plan Renove de Electrodomésticos. Esta lista poderá consultarse na páxina web do Inega (www.inega.es)
2. Con carácter xeral, e de acordo co establecido no artigo 29 da Lei 9/2007, do 13 de xuño, de subvencións de Galicia, considéranse gastos subvencionables aqueles que de xeito indubidable respondan á natureza da actividade subvencionable.
Os gastos subvencionables deberán estar realizados e efectivamente pagados dentro da vixencia do Plan Renove de Electrodomésticos.
En ningún caso o custo de adquisición dos gastos subvencionables poderá ser superior ao valor do mercado.
O importe da subvención en ningún caso poderá ser de tal contía que, illadamente ou en concorrencia con outras subvencións ou axudas doutras administracións públicas ou doutros entes públicos ou privados, nacionais ou internacionais, supere o custo do equipamento.
3. En ningún caso serán subvencionables os gastos relativos á compra de electrodomésticos que xa foran obxecto de subvención nas anteriores campañas do Plan Renove de Electrodomésticos.
Artigo 4º.-Concorrencia con outras axudas.
1. O importe da subvención outorgada en ningún caso poderá ser de tal contía que, illadamente ou en concorrencia con outras subvencións ou axudas procedentes de calquera outra administración ou de entes públicos ou privados, estatais, da Unión Europea ou doutros organismos internacionais, supere o 100% do investimento subvencionable. En todo caso haberán de respectarse as condicións establecidas para cada réxime de axudas na normativa que resulte de aplicación.
2. A obtención doutras axudas ou subvencións deberá comunicarse ao Instituto Enerxético de Galicia tan pronto como o interesado teña coñecemento e, en todo caso, con anterioridade á xustificación do investimento realizado.
3. O incumprimento do disposto neste artigo considerarase unha alteración das condicións tidas en conta para a concesión da axuda e poderá dar lugar á modificación da resolución de concesión nos termos previstos nos artigos 18 e 19 destas bases reguladoras.
Artigo 5º.-Vixencia do plan.
1. O plan principia a súa vixencia ao día seguinte da súa publicación no Diario Oficial de Galicia e rematará o día 29 de outubro de 2011 ou ata que se esgoten os fondos correspondentes.
Artigo 6º.-Financiamento.
A cantidade máxima destinada para esta convocatoria de axudas ascende a 3.100.000 euros. Eventualmente esta cantidade poderá incrementarse como consecuencia da maior dispoñibilidade orzamentaria co fin de atender todas as solicitudes, e con partidas sobrantes da xestión do convenio marco de colaboración entre o Inega e o IDAE, para a definición e posta en práctica das actuacións previstas no Plan de acción 2008-2012, (PAE4+) da estratexia de aforro e eficiencia enerxética en España. De producirse esta ampliación de fondos unha vez esgotado o orzamento inicial, reabrirase o prazo de presentación das solicitudes, informando as entidades colaboradoras adheridas mediante o correo electrónico de contacto, unha nota de prensa na páxina web www.inega.es, dunha mensaxe no taboleiro da aplicación informática da xestión do plan, e a súa publicación no Diario Oficial de Galicia.
Artigo 7º.-Entidades colaboradoras.
Para os efectos desta resolución, poderán ser entidades colaboradoras as entidades privadas con personalidade xurídica, validamente constituídas, así como os empresarios individuais sempre que, en ambos os dous casos, teñan o seu domicilio social ou algún centro de traballo na Comunidade Autónoma de Galicia e que acrediten as condicións de solvencia técnica e económica que se establecen neste artigo.
Poderán adquirir a condición de entidade colaboradora aquelas entidades que reúnan os requisitos establecidos neste artigo e que o soliciten nos prazos que se indican, contados a partir do día seguinte ao da publicación desta resolución no Diario Oficial de Galicia.
As entidades colaboradoras seleccionaranse de acordo co procedemento que se establece no artigo 8 destas bases, con suxeición á normativa que resulte de aplicación.
De conformidade coa Lei 9/2007, do 13 de xuño, de subvencións de Galicia, as entidades colaboradoras deberán formalizar o convenio de adhesión entre elas e o Instituto Enerxético de Galicia, en que se regularán as condicións e obrigas asumidas por aquelas, que figuran no anexo III desta resolución.
Para a solvencia técnica e económica, as entidades colaboradoras deberán dispor dos medios tecnolóxicos precisos que garantan o acceso á aplicación informática habilitada para a xestión de selección de entidades colaboradoras e para a tramitación das solicitudes de axuda, así como, a utilización de medios electrónicos nas comunicacións entre as entidades colaboradoras e o Inega. As características técnicas exixibles poderán consultarse na páxina web do Inega (www.inega.es).
As entidades colaboradoras terán como cometido a venda, a promoción da substitución e a instalación dos equipamentos indicados no artigo 3, actuando como enlace entre os beneficiarios das accións subvencionables e o Inega.
Na súa relación co Instituto Enerxético de Galicia, as entidades colaboradoras realizarán as seguintes funcións:
-Comprobación inicial dos requisitos dos solicitantes da axuda.
-Realización ante o Inega dos trámites para solicitar a axuda.
-Desenvolvemento das accións vinculadas.
-Xustificación da axuda e a súa certificación ante o Inega.
Son obrigas das entidades colaboradoras, sen prexuízo do disposto no artigo 12 da Lei 9/2007, do 13 de xuño, de subvencións de Galicia:
a) Encontrarse ao día no pagamento das obrigas coa Facenda pública do Estado, da Administración autónoma así como coa Seguridade Social.
b) Someterse ás actuacións de inspección e control que o Inega poida efectuar respecto á xestión destas axudas, e que permitan a xustificación financeira ante a Intervención Xeral da Comunidade Autónoma e o Tribunal de Contas, así como as comprobacións previstas na lexislación do Consello de Contas, de acordo co establecido na línea d) do artigo 12 da Lei 9/2007, do 13 de xuño, de subvencións de Galicia.
c) Dar a adecuada publicidade do carácter público do cofinanciamento en todas as actuacións que deriven da execución do proxecto, en cumprimento do artigo 15.3º da Lei 9/2007, de subvencións de Galicia. En concreto, deberán facer constar, na súa publicidade ou na información que xeren en relación co proxecto subvencionado, o cofinanciamento pola Xunta de Galicia a través do Inega e, se é o caso, o cofinanciamento con fondos do IDAE no marco do convenio do 3 de xullo de 2008.
d) Conservar os xustificantes orixinais e o resto da documentación relacionada coa axuda outorgada durante un período de cinco anos desde a súa concesión, e deberán restituír a subvención outorgada nos casos en que concorra causa de reintegro.
As entidades colaboradoras adheridas ao Plan Renove de Electrodomésticos asumirán os seguintes compromisos:
1. Mostrar nun lugar visible o logotipo da iniciativa e os soportes publicitarios facilitados e informar sobre ela, así como retirar os logos e a publicidade unha vez peche o plan. Así mesmo, poderán incorporar na publicidade propia os logotipos do Plan Renove de Electrodomésticos que se lle facilitarán para tal efecto. Na información comercial e publicitaria dos electrodomésticos debe figurar obrigatoriamente de forma diferenciada o prezo antes e despois da subvención con cargo ao Plan Renove 2010.
2. Cubrir convenientemente os formularios de solicitude de axuda, incorporando os datos á aplicación informática habilitada para o efecto, e comprobar que a residencia do comprador está na Comunidade Autónoma de Galicia (no suposto de que o comprador manifestara residir na Comunidade Autónoma de Galicia e o seu NIF non reflectira tal circunstancia, deberase xuntar certificado de empadroamento expedido polo concello en que radique a localidade de residencia).
3. Vender no marco da iniciativa só os equipamentos que cumpran coas condicións establecidas no artigo 3 destas bases.
4. Instalar o electrodoméstico no prazo de 90 días desde a data da venda, e retirar o existente, entregándoo a un xestor de residuos autorizado.
5. Aplicar os descontos correspondentes á subvención conforme o establecido no artigo 3 das presentes bases.
6. Facilitar ao cliente a instalación e posta en marcha do equipamento adquirido. Así mesmo, comprometerse a retirar o substituído para a súa posterior reciclaxe segundo o procedemento establecido no Real decreto xestión de residuos. Deste xeito, a entidade colaboradora deberá achegar ao Inega certificado de entrega do electrodoméstico retirado a un xestor de residuos autorizado. O equipo substituído debe chegar íntegro ao centro de xestión de residuos, sen desmontar e sen carecer de ningunha das súas pezas.
7. Facilitarlle ao Inega canta información e documentación precise para verificar a correcta aplicación das subvencións.
8. Cumprir coa normativa establecida para o desenvolvemento do Plan Renove de Electrodomésticos.
Artigo 8º.-Adhesión de entidades colaboradoras.
1. Existirán dous procesos de adhesión diferenciados:
A) Adhesión simplificada (Renovación de entidades colaboradoras).
Esta forma de adhesión vai dirixida exclusivamente a entidades colaboradoras adheridas ao convenio do Plan Renove 2009 e que desexen volver a adherirse ao convenio do Plan Renove 2010.
O prazo para a adhesión simplificada incluída, de ser o caso, a presentación da documentación que xustifique as modificacións, será de 15 días naturais desde o comezo da vixencia do Plan Renove de Electrodomésticos 2010.
1) Instrución do procedemento.
As entidades colaboradoras interesadas na adhesión simplificada deberán entrar na aplicación informática do Plan Renove 2010 dispoñible na páxina web do Inega, www.inega.es/planrenove2010, sinalar no recadro correspondente o seu desexo de adherirse ao convenio do ano 2010, asinando e remitindo (manual ou telematicamente, tal e como se establece para a adhesión ordinaria) dous exemplares ao Inega do devandito convenio, así como, de ser o caso, que achega a documentación necesaria para actualizar ou modificar os datos da entidade.
Toda a información da entidade que deba ser modificada ou actualizada, con relación ao compromiso de adhesión do ano anterior, deberá ser xustificada documentalmente cos mesmos documentos requiridos no proceso de adhesión ordinaria. Esta documentación presentarase en soporte papel ante o rexistro do Instituto Enerxético de Galicia, sito na rúa Avelino Pousa Antelo, nº 5, CP 15703, Santiago de Compostela (A Coruña); ou ben no rexistro de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Unha vez recibida a solicitude de renovación e, de ser o caso, pasado o prazo de emenda conforme o disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, o Inega dará de alta a entidade correspondente como entidade colaboradora para o ano 2010.
2) Competencia.
É competente para a instrución do procedemento de selección de entidades colaboradoras o director do Departamento de Secretaría e Servizos Xerais do Inega; e para a súa resolución, o director do Inega.
3) Prazo de resolución.
O prazo máximo para resolver sobre as adhesións simplificadas e de 10 días contado desde a presentación da documentación no Inega, ou desde que se sinalou o desexo de renovar a adhesión na aplicación informática. Pasado o devandito prazo os solicitantes poderán entender desestimadas as súas solicitudes por silencio administrativo.
4) Notificación das resolucións.
De conformidade coa Lei 11/2007, do 22 de xuño, de acceso electrónico dos cidadáns aos servizos públicos, e segundo o establecido no artigo 7 en canto á solvencia técnica das entidades colaboradoras, utilizaranse medios electrónicos para as notificacións, de xeito que, cando existindo constancia da posta á disposición da notificación, transcorreran 10 días naturais sen que se acceda ao seu contido, entenderase que a notificación foi rexeitada cos efectos previstos no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común.
Ademais, a adhesión destas entidades colaboradoras será obxecto de publicación no DOG.
5) Réxime de recursos.
As resolucións ditadas ao abeiro desta resolución de convocatoria non poñen fin á vía administrativa e contra elas poderá interporse recurso de alzada ante o presidente do Consello de Administración do Inega, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do día seguinte a aquel en que se produza o acto presunto.
Fronte á resolución do recurso de alzada, poderá interporse recurso contencioso-administrativo ante o xulgado do contencioso-administrativo, no prazo de dous meses contados desde o día seguinte ao da notificación da resolución, se fose expresa, ou de seis meses contados a partir do seguinte a aquel en que se produza o acto presunto.
B) Adhesión ordinaria (Alta de novas entidades colaboradoras).
Esta forma de adhesión vai dirixida ás entidades colaboradoras que non estivesen adheridas ao convenio do ano 2009, e poderán presentarse durante a vixencia do Plan Renove de Electrodomésticos 2010.
O procedemento de adhesión ordinaria será o seguinte:
1) Solicitudes e documentación.
Os formularios das solicitudes e do convenio de adhesión como entidade colaboradora cubriranse obrigatoriamente a través da aplicación informática creada para tal efecto. O devandito enlace para acceder á aplicación publicarase na web do Inega www.inega.es
As solicitudes (formulario e documentación) poderán presentarse de dúas formas:
a) Telematicamente: o formulario da solicitude cubrirase e presentarase, xunto coa documentación establecida neste artigo, a través da aplicación informática ante o Rexistro Telemático da Xunta de Galicia, de conformidade co Decreto 164/2005, do 16 de xuño, mediante sinatura electrónica do solicitante ou do representante legal da entidade que o solicite, téndose que cumprir os requisitos que regulamentariamente son necesarios para a presentación electrónica. Para constatar que a solicitude foi presentada telematicamente, o expediente deberá estar en estado Presentado telematicamente e a solicitude deberá presentar un número de rexistro telemático.
Soamente terán validez ante o rexistro telemático os certificados dixitais expedidos a nome de persoas físicas, conforme a Lei 59/2003, do 19 de decembro, da sinatura electrónica.
b) Presentación en papel: o formulario da solicitude, unha vez cuberto a través da aplicación informática, validarase, imprimirase e presentarase, xunto coa documentación establecida neste artigo, ante o rexistro do Instituto Enerxético de Galicia, sito na rúa Avelino Pousa Antelo, nº 5, CP 15703, Santiago de Compostela (A Coruña); ou ben no rexistro de calquera outro órgano da Administración Xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
As entidades colaboradoras que participaron no convenio do ano 2009 que non puidesen adherirse polo proceso simplificado sempre terán a opción de adherirse polo procedemento ordinario.
O formulario de solicitude para adherirse como entidade colaboradora, segundo o modelo establecido no anexo I (que se publicará no Diario Oficial de Galicia exclusivamente para os efectos informativos), conterá os seguintes datos:
a) Identificación da entidade.
b) Identificación do representante legal da entidade colaboradora.
c) Declaración expresa de coñecer o contido destas bases e do convenio e que cumpre cos requisitos establecidos nelas.
d) Declaración expresa de ter o domicilio social ou centro de traballo na Comunidade Autónoma de Galicia.
e) Declaración expresa da solvencia técnica e económica segundo o establecido no artigo 7 das bases reguladoras.
f) Declaración expresa de consentimento da utilización de medios electrónicos na comunicación entre as entidades colaboradoras e o Inega segundo o establecido no artigo 27 da Lei 11/2007, do 22 de xuño, de acceso electrónico dos cidadáns aos servizos públicos.
g) Declaración expresa de non atoparse incurso en ningunha das prohibicións para obter a condición de entidade colaboradora recollidas nos números 2 e 3 do artigo 10 da Lei 9/2007, do 13 de xuño, de subvencións de Galicia.
h) Declaración expresa de que non actuará como entidade colaboradora daquelas persoas físicas ou xurídicas de dereito público ou privado que queiran acceder á axuda e que se atopen vinculadas con ela ou cos seus órganos directivos ou xestores, nin cando concorran nelas ningunha das prohibicións previstas no número 7 do artigo 27 da lei 9/2007 e no número 2 do artigo 43 do seu regulamento de desenvolvemento.
i) Compromiso de comunicación de calquera variación que poida acontecer nos datos recollidos nos documentos achegados.
j) Autorización ao órgano xestor para que procure a información necesaria para coñecer se o solicitante está ao día nas súas obrigas coa Axencia Estatal da Administración Tributaria, coa Tesouraría da Seguridade Social ou coa Facenda da administración da Comunidade Autónoma de Galicia. De non dar a autorización para a comprobación do mencionado anteriormente, deberá presentar certificación xustificativa de estar ao día coas súas obrigas cos organismos sinalados anteriormente.
A documentación que debe achegarse ao formulario da solicitude é a seguinte:
1. Copia do NIF da entidade colaboradora en vigor.
2. Copia orixinal ou compulsada do seu documento acreditativo de poder suficiente.
3. Certificación expedida pola entidade bancaria da titularidade da conta onde se realizarán os ingresos á entidade colaboradora.
4. Certificado emitido pola Axencia Tributaria onde se especifiquen os IAEs en que a entidade está dada de alta para este ano.
5. Fotocopia do derradeiro recibo do imposto de actividades económicas (IAE) ou, de ser o caso, declaración xurada de exención de pagamento.
2) Emenda.
De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne os requisitos exixidos, requirirase a entidade colaboradora para que, nun prazo de 10 días hábiles, emende a falta ou presente os documentos preceptivos exixidos, con indicación de que, de non facelo así, se considerará por desistido da súa petición, logo de resolución que deberá ser ditada nos termos previstos no artigo 42 da devandita lei. De conformidade coa Lei 11/2007, do 22 de xuño, de acceso electrónico dos cidadáns aos servizos públicos, utilizaranse medios electrónicos para a notificación de emenda, de xeito que, cando existindo constancia da posta á disposición da notificación de emenda transcorreran 10 días naturais sen que se acceda ao seu contido, entenderase que a notificación foi rexeitada cos efectos previstos na Lei 30/1992, do 26 de novembro, de réxime xurídico das
administracións públicas e do procedemento administrativo común.
Finalizado o prazo de emenda e, en función do cumprimento dos requisitos exixidos e da documentación presentada, o Inega admitirá ou inadmitirá as solicitudes, utilizando medios electrónicos para a notificación. En caso de inadmisión expresaranse as súas causas.
3) Instrución do procedemento.
A admisión das solicitudes de adhesión será notificada a través da aplicación informática cambiando o estado en que se encontra a solicitude. Cando unha solicitude estea aceptada establecerase o estado validado.
4) Audiencia.
Instruído o procedemento e inmediatamente antes da resolución, porase de manifesto aos interesados para que, nun prazo de dez días hábiles, poidan formular alegacións e presentar os documentos e xustificacións que estimen pertinentes.
Porén, poderase prescindir do trámite a que se refire o parágrafo anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
5) Competencia.
É competente para a instrución do procedemento de selección de entidades colaboradoras o director do Departamento de Secretaría e Servizos Xerais do Inega; e para a súa resolución, o director do Inega.
6) Resolución.
O prazo máximo para resolver sobre as adhesións ordinarias é de 10 días contados desde a data da presentación no Inega da solicitude xunto coa documentación anexa. Pasado o devandito prazo os solicitantes poderán entender desestimadas as súas solicitudes por silencio administrativo.
7) Notificación das resolucións.
De conformidade coa Lei 11/2007, do 22 de xuño, de acceso electrónico dos cidadáns aos servizos públicos, e segundo establecido no artigo 7 en canto a solvencia técnica das entidades colaboradoras, utilizaranse medios electrónicos para as notificacións de xeito que, cando existindo constancia da posta á disposición da notificación, transcorreran 10 días naturais sen que se acceda ao seu contido, entenderase que a notificación foi rexeitada cos efectos previstos no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común.
Ademais, a adhesión destas entidades colaboradoras será obxecto de publicación no DOG.
Ao tramitar a solicitude de adhesión, facilitaráselles ás entidades colaboradoras o código do comercio necesario para poder crear solicitudes de axuda, a documentación necesaria e o material promocional do Plan Renove de Electrodomésticos.
8) Réxime de recursos.
As resolucións ditadas ao abeiro desta resolución de convocatoria non poñen fin á vía administrativa e contra elas poderá interporse recurso de alzada ante o presidente do Consello de Administración do Inega, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do día seguinte a aquel en que se produza o acto presunto.
Fronte á resolución do recurso de alzada poderá interporse recurso contencioso-administrativo ante o xulgado do contencioso-administrativo, no prazo de dous meses contados desde o día seguinte ao da notificación da resolución, se fose expresa, ou de seis meses contados a partir do seguinte a aquel en que se produza o acto presunto.
Artigo 9º.-Beneficiarios.
Poderán ser beneficiarias das subvencións as persoas físicas e xurídicas de dereito público ou privado con domicilio na Comunidade Autónoma de Galicia que adquiran un equipamento dos mencionados no artigo 3 e que se instale na Comunidade Autónoma de Galicia. Para ser beneficiario terá que tramitar a súa solicitude a través dalgunha das entidades colaboradoras adheridas que se publiquen no Diario Oficial de Galicia.
Non poderán obter a condición de beneficiarios as persoas físicas ou xurídicas en que concorra algunha das circunstancias previstas no artigo 10.2º e 3º da Lei 9/2007, do 13 de xuño, de subvencións de Galicia e na súa normativa de desenvolvemento.
Os beneficiarios obríganse a facilitar canta información lles sexa requirida polo Inega no exercicio das súas funcións de fiscalización do destino das axudas.
Son obrigas dos beneficiarios, sen prexuízo do disposto no artigo 11 da Lei 9/2007, do 13 de xuño, de subvencións de Galicia, as seguintes:
a) As descritas no artigo 7, letras a), b), e d), obrigas comúns ás entidades colaboradoras.
b) Realizar a actividade ou adoptar o comportamento que fundamente a concesión da subvención.
c) Proporcionarlle á entidade colaboradora todos os documentos necesarios para poder tramitar as axudas establecidas nestas bases, así como acreditar os requisitos ou condicións que determinen a concesión da axuda, no prazo sinalado na convocatoria ou, excepcionalmente o que se sinale na resolución, cando esta sexa consecuencia da estimación dun recurso.
d) Acreditar ante a entidade colaboradora, con anterioridade a ditarse a proposta de resolución de concesión, así como antes das correspondentes propostas de pagamento, que está ao día nas súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da comunidade autónoma.
e) Realizar o pagamento da facturas emitidas pola entidade colaboradora antes da data de xustificación establecida no artigo 10. O pagamento corresponderá ao prezo total do electrodoméstico descontando a axuda outorgada polo Inega.
Artigo 10º.-Procedemento para acceder ás axudas.
O procedemento estrutúrase en dúas fases:
a) Rexistro de operacións:
1. O comprador dirixirase a unha entidade colaboradora adherida a esta iniciativa e elixirá un elemento subvencionable que cumpra os requisitos mínimos exixidos no artigo 3 destas bases.
2. Unha vez adquirido o equipo, a entidade colaboradora adherida cubrirá o Formulario de solicitude de axuda (ver anexo II), mediante a aplicación informática habilitada para o efecto e asegurarase de que se trata dunha persoa residente na Comunidade Autónoma de Galicia, verificando o NIF e, de ser o caso, o certificado de empadroamento na localidade de residencia. Cando na aplicación informática o estado estableza Rexistrada significa que a venda foi rexistrada e indica a contía da axuda solicitada ao Inega. Neste estado xa non se poderán modificar os datos e, en caso de erro ou modificación dalgún dos datos, deberase enviar un correo a renoveelectrodomesticos@inega.es solicitando a cancelación da solicitude. Unha vez cancelada polo Inega e notificada, a entidade colaboradora poderá cubrir un novo Formulario de solicitude de axuda.
3. Poderán rexistrarse as vendas a partir dos 20 días naturais contados desde o día seguinte ao da publicación no DOG deste plan. As vendas poderán rexistrarse ata o esgotamento de crédito ou ata o fin do Plan Renove de Electrodomésticos, previsto no artigo 5 destas bases.
b) Solicitude da axuda e xustificación da actuación:
1. O comprador asinará a conformidade no formulario de solicitude de axuda (os 3 exemplares, queda cun deles) e entregará unha fotocopia do NIF e/ou certificado de empadroamento, se fose necesario. Unha das tres copias desta solicitude, asinada polo comprador, entregaraa ao Inega a entidade colaboradora, coa documentación de xustificación da actuación obxecto da axuda.
2. A entidade colaboradora adherida cobrará o prezo resultante de restarlle ao prezo do electrodoméstico (IVE incluído) o desconto da axuda establecida no artigo 3, tal e como se especifica no anexo II destas bases e se indica no exemplo que figura na páxina web deste organismo público (www.inega.es).
3. A entidade colaboradora adherida entregará e instalará o equipamento e retirará o substituído para a súa reciclaxe.
4. Dentro dos 90 días naturais desde a data do rexistro da venda (formalización do Formulario de solicitude de axuda), a entidade colaboradora remitirá conxuntamente ao Inega a solicitude da axuda e a documentación que xustifica a execución da actuación subvencionada, consistente en:
-Unha lista coas solicitudes realizadas e executadas das cales achega a documentación.
-O formulario de solicitude da axuda, asinado polo comprador e pola entidade colaboradora.
-Copia da factura xustificativa do cobramento do investimento realizado emitida despois da compra do electrodoméstico. A data de emisión da factura deberá coincidir coa do rexistro da venda na aplicación informática. A factura deberá estar asinada e selada pola entidade colaboradora e polo beneficiario da axuda indicando que o pagamento foi efectuado. Na factura indicarase claramente: data de emisión, nome e NIF do beneficiario, enderezo onde se instala o equipamento, marca, modelo e número de serie do electrodoméstico adquirido, así como os seguintes conceptos: base impoñible, IVE, total da base impoñible máis IVE, desconto Plan Renove Electrodomésticos Inega e total que paga o cliente (datos calculados pola aplicación informática). O número de serie que non se coñeza no momento da venda incorporarase manualmente á factura emitida. Non se admitirán as facturas que non cumpran co establecido ou que se manipulen manualmente, agás o número de serie do electrodoméstico. Na páxina web
www.inega.es colgarase un modelo orientativo de factura.
-Copia do NIF vixente do beneficiario. No suposto de que o beneficiario manifestara residir na Comunidade Autónoma de Galicia e o seu NIF non reflectira tal circunstancia ou estivera caducado, deberá xuntar certificado de empadroamento en que se especifique a localidade de residencia, expedido polo Concello correspondente a este ano.
-Certificado orixinal de retirada do electrodoméstico antigo a un xestor autorizado, sen emendas ou riscaduras. Non se admitirá a solicitude en caso contrario.
A documentación xustificativa poderase presentar telematicamente ou en formato papel.
A presentación telemática realizarase a través da aplicación informática e requirirá que a entidade colaboradora dispoña dun certificado dixital expedido a nome de persoas físicas, conforme a Lei 59/2003, do 19 de decembro, da sinatura electrónica.
A presentación en formato papel será ante o rexistro do Instituto Enerxético de Galicia, sito na rúa Avelino Pousa Antelo, nº 5, CP 15703, Santiago de Compostela (A Coruña); ou ben no rexistro de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Cómpre a utilización da aplicación informática indicando a data de presentación da documentación no rexistro e establecerase o estado Rexistrada entregada. Se isto non se fai nos 90 días naturais desde a data do rexistro da venda, liberaranse os fondos automaticamente e reverterán nos fondos dispoñibles.
5. De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne os requisitos exixidos, requirirase a entidade colaboradora para que, nun prazo de 10 días hábiles, emende a falta ou presente os documentos preceptivos exixidos, con indicación de que, de non facelo así, se considerará que desiste da súa petición, logo de resolución que deberá ser ditada nos termos previstos no artigo 42 da devandita lei. De conformidade coa Lei 11/2007, do 22 de xuño, de acceso electrónico dos cidadáns aos servizos públicos, utilizaranse medios electrónicos para a notificación de emenda de xeito que, cando existindo constancia da posta á disposición da notificación de emenda transcorreran 10 días naturais sen que se acceda ao seu contido, entenderase que a notificación foi rexeitada cos efectos previstos na Lei 30/1992, do 26 de novembro, de réxime xurídico das
administracións públicas e do procedemento administrativo común.
6. O Inega informará as entidades colaboradoras adheridas, mediante un anuncio inserido na súa páxina web, da data en que finalicen os fondos asignados para este programa de axudas, así como a reapertura do prazo de solicitude se se dan as circunstancias indicadas no artigo 6º desta resolución.
Artigo 11º.-Xestión informática das axudas.
As entidades colaboradoras poderán visualizar na aplicación informática o estado do rexistro das vendas, así como a súa posterior validación polo persoal do Inega, cando se reciba íntegra neste ente público a documentación xustificativa para a percepción das axudas.
A aplicación informática pola que se xestiona o Plan indicará polo menos as seguintes posibles situacións da solicitude de axuda, co significado que se indica en cada caso:
Borrador: o solicitante ten datos sen acabar de cubrir (marcados en vermello). O solicitante pode modificar os datos.
Rexistrada: o electrodoméstico foi vendido e a entidade colaboradora rexistrou a venda indicando a contía da axuda solicitada ao Inega. Está pendente de que a entidade colaboradora imprima a solicitude e a envíe ao Inega xunto coa documentación xustificativa. Neste estado xa non se poden modificar os datos. Se no prazo de 90 días naturais non se presenta a documentación xustificativa, o rexistro das vendas caducará e liberaranse os fondos do devandito rexistro tal e como establece o artigo 10.b).
Presentación en papel:
Rexistrada entregada: a solicitude foi impresa, asinada polo comprador e polo representante da entidade colaboradora e entregada, xunto coa documentación xustificativa, nun rexistro e está pendente de que o Inega reciba a documentación xustificativa e a valide.
Presentación telemática:
Rexistrada telemática: a solicitude e a documentación xustificativa foi entregada a través do rexistro telemático e está pendente de que o Inega examine a documentación xustificativa e a valide.
Validada: esta solicitude xa foi recibida e validada polo Inega, polo que se inicia o procedemento de pagamento.
Documentación incompleta ou errónea: a documentación recibida polo Inega atópase incompleta ou é errónea, de xeito que, se non se emenda no prazo de 10 días hábiles, a solicitude cancelarase.
Pago en trámite: esta solicitude está en proceso de pagamento, nos próximos días recibirá o ingreso na súa conta.
Pagada: informa de que a subvención solicitada xa foi aboada polo Inega.
Cancelada: esta solicitude foi cancelada por renuncia do solicitante, ou por non cumprir as bases deste Plan Renove.
Cancelada por prazo: a solicitude cancelouse por non presentarse a documentación establecida no artigo 10.b) no prazo de 90 días desde a data do rexistro da venda.
Artigo 12º.-Instrución do procedemento de concesión das axudas.
A concesión das subvencións efectuarase respectando a rigorosa orde de rexistro de vendas que se fixera na aplicación informática, e ata o esgotamento do crédito dispoñible, sempre que as solicitudes se correspondan a operacións de venda efectivamente realizadas no momento do rexistro na aplicación informática, e sempre que cumpran os requisitos establecidos nestas bases.
Deberán ser obxecto de comunicación ao Inega aqueles rexistros de operacións que non poidan xustificarse nas condicións especificadas nestas bases ou aquelas nas cales se renuncie á subvención concedida, para o efecto da anulación dos devanditos expedientes e a adopción, de ser o caso, das medidas precisas para liberar os créditos correspondentes.
Non axustarse aos termos da convocatoria, así como a ocultación de datos, a súa alteración ou calquera outra manipulación da información será causa de desestimación da solicitude, sen prexuízo do disposto nos artigos 50 e seguintes da Lei 9/2007, do 13 de xuño, de subvencións de Galicia.
A concesión destas axudas estará, en todo caso, condicionada á existencia de crédito orzamentario e, no caso de esgotamento do crédito, a Administración deberá publicar no DOG a devandita circunstancia, o que levará consigo a non admisión das solicitudes posteriores, sen prexuízo de que a Administración poida optar por incrementar o crédito orzamentario nos seguintes supostos:
a) Xeración, ampliación ou incorporación de crédito.
b) Existencia de remanentes doutras convocatorias financiadas con cargo ao mesmo crédito ou a créditos incluídos no mesmo programa.
Artigo 13º.-Audiencia.
Instruído o procedemento e inmediatamente antes da resolución, porase de manifesto aos interesados para que, nun prazo de dez días hábiles, poidan formular alegacións e presentar os documentos e xustificacións que coiden pertinentes.
Porén, poderase prescindir do trámite a que se refire o parágrafo anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 14º.-Competencia.
O órgano competente para a instrución do procedemento de concesión de axudas será o director do Departamento de Secretaría e Servizos Xerais do Inega e a súa resolución corresponderá ao director do Inega.
Artigo 15º.-Prazo máximo de resolución.
O prazo máximo para resolver e notificar a resolución será de nove (9) meses contados desde a data do rexistro da venda na aplicación informática. Se transcorrese o prazo máximo para resolver sen que recaese resolución expresa, os solicitantes poderán entender desestimadas as súas solicitudes por silencio administrativo, de conformidade co artigo 23.5º da Lei 9/2007, do 13 de xuño, de subvencións de Galicia.
Artigo 16º.-Notificación das resolucións.
De conformidade coa Lei 11/2007, do 22 de xuño, de acceso electrónico dos cidadáns aos servizos públicos, e segundo establecido no artigo 7º en canto a solvencia técnica das entidades colaboradoras, utilizaranse medios electrónicos para as notificacións de xeito que, cando existindo constancia da posta á disposición da notificación, transcorreran 10 días naturais sen que se acceda ao seu contido, entenderase que a notificación foi rexeitada cos efectos previstos no artigo 59 da Lei 30/1992, do 26 de novembro, de réxime xurídico das administracións públicas e do procedemento administrativo común.
As notificacións realizaranse ás entidades colaboradoras e estas terán a obriga de notificar aos beneficiarios das axudas.
Artigo 17º.-Réxime de recursos.
As resolucións ditadas ao abeiro da presente resolución de convocatoria non poñen fin á vía administrativa e contra elas poderán interporse recurso de alzada ante o presidente do Consello de Administración do Inega, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do día seguinte a aquel en que se produza o acto presunto.
Fronte á resolución do recurso de alzada, poderá interporse recurso contencioso-administrativo ante o xulgado do contencioso-administrativo, no prazo de dous meses contados desde o día seguinte ao da notificación da resolución, se fose expresa, ou de seis meses contados a partir do seguinte a aquel en que se produza o acto presunto.
Artigo 18º.-Pagamento das subvencións.
Cando se atope completa e correcta a documentación referida no artigo 10, o Inega aboará á entidade adherida o importe correspondente, na conta bancaria facilitada para tal efecto na súa solicitude.
Artigo 19º.-Incumprimento, reintegro e sancións.
1. O Inega reserva para si o dereito de realizar cantas comprobacións, inspeccións e demais medidas de control se consideren oportunas para velar pola correcta aplicación dos recursos públicos, e os beneficiarios someteranse ás actuacións de control que realice o Instituto Enerxético de Galicia para o seguimento dos proxectos aprobados e ás de control financeiro que correspondan á Intervención Xeral da Comunidade Autónoma, así como ás actuacións de comprobación previstas na lexislación do Tribunal de Contas e do Consello de Contas, así como, de ser o caso, ás dos servizos financeiros da Comisión Europea e do Tribunal de Contas Europeo.
Se no curso destas verificacións se detectase que os beneficiarios da subvención ou as entidades colaboradoras adheridas incumpriron algunha das condicións establecidas no Plan Renove de Electrodomésticos, resolverase a adhesión, o que implicará a perda dos beneficios e, de ser o caso, decretarase a obriga de reintegrarlle ao Inega as cantidades obtidas indebidamente cos xuros legais que correspondan, sen prexuízo das accións legais e sancións que correspondan.
2. Cando se realizaran descontos por parte dos establecementos adheridos en concepto de axuda obxecto deste plan a titulares dunha solicitude e comprobara posteriormente o Inega que non se cumpriran as condicións establecidas para recibir a devandita axuda por parte dos beneficiarios ou, de ser o caso, se comprobara que houbera incumprimentos por algunha entidade colaboradora das bases da convocatoria, a entidade asumirá os devanditos descontos, e non llos poderá reclamar ao Inega. Esta previsión será de aplicación igualmente para o caso de que un establecemento adherido opere con varias tendas sen comunicarlle a devandita circunstancia ao Inega, para efectos do seu recoñecemento por esta e habilitación para participar no plan a través deses locais como establecementos adheridos, sen prexuízo doutras posibles responsabilidades conforme o disposto na normativa vixente en materia de subvencións.
Ademais, o incumprimento por parte dunha entidade colaboradora adherida consistente en aprazar o pagamento da axuda ao cliente final ata despois de que o Inega llo ingrese a el, en lugar de descontalo no momento do pagamento, suporá o incumprimento destas bases coas consecuencias previstas neste artigo.
3. Cando se efectuara o pagamento das subvencións polo Inega, o incumprimento das obrigas contidas nestas bases reguladoras ou na demais normativa aplicable, así como das condicións que, de ser o caso, se establezan na resolución de concesión, dará lugar á obriga de devolver total ou parcialmente a subvención percibida, así como os xuros de demora correspondentes.
4. Para facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no título II da Lei 9/2007, do 13 de xuño, de subvencións de Galicia, e ás súas normas de desenvolvemento.
5. Ás entidades colaboradoras e aos beneficiarios da subvención regulada nestas bases seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 20º.-Modificación da resolución.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 21º.-Control.
1. O Instituto Enerxético de Galicia poderá facer as actividades de inspección que considere oportunas para controlar o cumprimento das subvencións.
2. Alén do anterior, as subvencións estarán sometidas á función interventora e de control financiero exercido pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas, así como, se é o caso, aos dos servizos financeiros da Comisión Europea e do Tribunal de Contas Europeo.
Artigo 22º.-Publicidade.
De conformidade co establecido no artigo 15 da Lei 9/2007, do 13 de xuño, de subvencións de Galicia, estas bases publicaranse no Diario Oficial de Galicia e na páxina web do Instituto Enerxético de Galicia, (www.inega.es) nos termos previstos no artigo 13.4º da Lei 4/2006, do 30 de xuño, de transparencia e boas prácticas na Administración pública galega.
No prazo máximo de tres meses contados desde a data de resolución das concesións, publicarase no Diario Oficial de Galicia a relación de subvencións concedidas, con indicación da norma reguladora, beneficiario, crédito orzamentario, contía e finalidade da subvención.
Non obstante o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no Diario Oficial de Galicia, que será substituída pola publicación das subvencións concedidas na páxina web do Instituto Enerxético de Galicia.
Artigo 23º.-Protección de datos de carácter persoal.
De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións, convenios e de sancións da Xunta de Galicia, a persoa física solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos, todo isto consonte o establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
A devandita autorización esténdese á cesión dos seus datos persoais ao IDAE, á entidade financeira en que se aboe o pagamento das axudas, ao Diario Oficial de Galicia e as demais cesións previstas na lei.
O solicitante poderá exercer os seus dereitos de acceso, rectificación, cancelación e oposición no enderezo do Instituto Enerxético de Galicia, sito na rúa Avelino Pousa Antelo, nº 5, CP 15703, Santiago de Compostela (A Coruña).
Artigo 24º.-Remisión normativa.
Para todo o non previsto nestas bases aplicarase o previsto na Lei 9/2007, do 13 de xuño, de subvencións de Galicia; no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño de subvencións de Galicia; na Lei 30/1992, do 26 de novembro, de réxime xurídico das administracións públicas e do procedemento administrativo común; así como no resto da normativa que resulte de aplicación.
Santiago de Compostela, 6 de xullo de 2010.
Eliseo Diéguez García
Director do Instituto Enerxético de Galicia
Ver referencia pdf "13100D010P047.PDF"
ANEXO III
Convenio de colaboración entre o Inega e a entidade colaboradora... para a xestión de axudas relativas ao Plan Renove de Electrodomésticos
Santiago de Compostela,... de... de 2010.
Dunha parte, o director do Instituto Enerxético de Galicia, en virtude das facultades que lle confiren os artigos 5 e 8 da Lei 3/1999, do 11 de marzo, de creación do Instituto Enerxético de Galicia.
Da outra parte..., con NIF..., que achía en nome e representación da entidade..., debidamente facultado para subscribir este convenio,
EXPOÑEN:
I. Que o Inega acordou realizar unha convocatoria de axudas dentro do Plan Renove de Electrodomésticos para o impulso das medidas de mellora do aforro e a eficiencia enerxética, o fomento do uso racional da enerxía e, en xeral, a óptima xestión dos recursos enerxéticos nos distintos sectores económicos de Galicia.
II. Que ambas as partes consideran que, por razóns de eficacia na xestión e co fin de conseguir unha mellor prestación de servizos aos beneficiarios das axudas, e de conformidade cos artigos 9 e 13 da Lei 9/2007, do 13 de xuño, de subvencións de Galicia, acordan subscribir o presente convenio de colaboración, de conformidade coas seguintes estipulacións:
Primeira.-Obxecto da colaboración.
O obxecto deste convenio consiste en establecer un marco de colaboración entre o Instituto Enerxético de Galicia e a entidade... para xestionar as axudas convocadas na Resolución do... de... de 2010, pola que se establecen as bases reguladoras para a concesión de subvencións en réxime de concorrencia non competitiva relativa ao Plan Renove de Electrodomésticos, así como a selección de entidades colaboradoras que participarán na súa xestión, e se convocan para o ano 2010 (Diario Oficial de Galicia nº..., do... de... de 2010).
Segunda.-Entidade colaboradora.
A entidade... é unha entidade colaboradora que cumpre co establecido no artigo 7 da resolución pola que se establecen as bases reguladoras para a concesión de subvencións en réxime de concorrencia non competitiva relativa ao Plan Renove de Electrodomésticos, así como a selección de entidades colaboradoras que participarán na súa xestión, e se convocan para o ano 2010, que acredita o cumprimento dos requisitos e as condicións de solvencia económica e técnica previstas nas bases reguladoras contidas na devandita resolución.
Terceira.-Prazo de duración.
Este convenio estará en vigor o día seguinte ao da súa sinatura e estenderá a súa vixencia ata o 29 de outubro de 2011.
Cuarta.-Obrigas da entidade colaboradora.
A entidade colaboradora obrígase, ademais de ao establecido no artigo 7 das bases reguladoras das axudas, ao seguinte:
-Asumir a tramitación e xestión ante o Instituto Enerxético de Galicia das axudas dos beneficiarios.
-Comprobar e certificar o cumprimento das condicións ou requisitos establecidos na orde de axudas para que os solicitantes obteñan a condición de beneficiario, así como a idoneidade da documentación que se lles exixe para a percepción da subvención.
-Presentar as solicitudes das axudas dos beneficiarios xunto coa documentación xustificativa do desenvolvemento das actuacións no prazo de 90 días desde a data do rexistro da venda, tal e como se recolle nas bases reguladoras.
-Comunicar ao Instituto Enerxético de Galicia calquera variación que se produza nos datos inicialmente fornecidos para adherirse a este convenio, garantindo a confidencialidade dos datos subministrados polas empresas beneficiarias.
-Cumprir as normas sobre confidencialidade de datos, concretamente a Lei orgánica 15/1999, do 13 de decembro, de protección de datos de carácter persoal, e as normas que a desenvolvan.
-Reintegrar os fondos no suposto de incumprimento dos requisitos e das obrigas establecidas para a concesión da subvención e, en todo caso, nos supostos regulados no artigo 33 da Lei 9/2007, do 13 de xuño, de subvencións de Galicia.
-Atoparse sometida ás actuacións de comprobación e control previstas na letra d) do artigo 12 da devandita Lei 9/2007.
Quinta.-Compromisos da entidade colaboradora.
Ademais das obrigas e compromisos establecidos no artigo 7 das bases reguladores do Plan Renove de Electrodomésticos 2010, a entidade... declara:
a) Coñecer o contido destas bases e do convenio e que cumpre cos requisitos establecidos nelas.
b) Que ten o domicilio social ou centro de traballo na Comunidade Autónoma de Galicia.
c) Que posúe a solvencia técnica e económica segundo o establecido no artigo 7 das bases reguladoras.
d) Que consente expresamente a utilización de medios electrónicos na comunicación entre as entidades colaboradoras e o Inega segundo o establecido no artigo 27 da Lei 11/2007, do 22 de xuño, de acceso electrónico dos cidadáns aos servizos públicos.
e) Que non se atopa incurso en ningunha das prohibicións para obter a condición de entidade colaboradora recollidas nos números 2 e 3 do artigo 10 da Lei 9/2007, do 13 de xuño, de subvencións de Galicia.
f) Que non actuará coma entidade colaboradora daquelas persoas físicas ou xurídicas de dereito público ou privado, que queiran acceder á axuda e que se atopen vinculadas con ela ou cos seus órganos directivos ou xestores, nin cando concorran nelas ningunha das prohibicións previstas no número 7 do artigo 27 da Lei 9/2007 e no número 2 do artigo 43 do seu regulamento de desenvolvemento.
g) Que comunicará ao Inega calquera variación que poida acontecer nos datos recollidos nos documentos achegados.
h) Que autoriza o órgano xestor para que procure a información necesaria para coñecer se o solicitante está ao día nas súas obrigas coa Axencia Estatal da Administración Tributaria, coa Tesouraría da Seguridade Social ou coa Facenda da Administración da Comunidade Autónoma de Galicia. De non dar a autorización para a comprobación mencionada anteriormente, deberá presentar certificación xustificativa de estar ao día coas súas obrigas cos organismos sinalados anteriormente.
Sexta.-Obrigas do Instituto Enerxético de Galicia.
O Instituto Enerxético de Galicia obrígase a pagar á entidade colaboradora a cantidade correspondente por cada proxecto concedido na resolución das axudas con cargo á cantidade máxima destinada para esta convocatoria de axudas de 3.100.000 euros, percibida a través do convenio marco de Colaboración entre o Inega e o IDAE, para a definición e posta en práctica das actuacións previstas no Plan de Acción 2008-2012, (PAE4+) da Estratexia de Aforro e Eficiencia Enerxética en España.
Sétima.-Xustificación dos requisitos dos beneficiarios.
A xustificación polos beneficiarios das condicións establecidas para o outorgamento das subvencións e que realicen operacións de compravenda subvencionadas polo Plan Renove de Electrodomésticos 2010 coa entidade..., realizarase no momento da venda, e a entidade queda obrigada a requirir aos beneficiarios a documentación establecida nas bases, así como a comprobar a mesma e a gardar a devandita documentación mentres se atope vixente o Plan Renove de Electrodomésticos 2010.
Oitava.-Rexistro especial de operacións.
A entidade..., para facilitar a axeitada xustificación da subvención e a comprobación do cumprimento das condicións establecidas nas bases reguladoras do Plan Renove de Electrodomésticos, levará un rexistro especial das operacións que se realicen dentro do Plan Renove de Electrodomésticos, que estará ao dispor do Inega e demais órganos fiscalizadores da Comunidade Autónoma de Galicia.
Neste rexistro gardarase unha copia da documentación xustificativa das operacións rexistradas no Plan Renove de Electrodomésticos, así como da documentación que lle entreguen os beneficiarios.
Novena.-Requisitos da entidade e dos beneficiarios.
Os requisitos que debe cumprir e facer cumprir a entidade colaboradora nas diferentes fases do procedemento de xestión das subvencións son os que se especifican nos artigos 7 e seguintes das bases reguladoras do Plan Renove de Electrodomésticos.
Décima.-Xustificación das subvencións.
Os beneficiarios xustificarán as subvencións, a través da entidade colaboradora, nos prazos e na forma previstas no artigo 10 das bases reguladoras do Plan Renove de Electrodomésticos.
Décimo primeira.-Causas de resolución.
Son causas de resolución deste convenio entre o Inega e a entidade colaboradora o incumprimento total ou parcial dalgunha das estipulacións contidas nas súas cláusulas ou no articulado da resolución de axudas, sen prexuízo da tramitación dos compromisos adquiridos con anterioridade sobre expedientes en curso, así como a falsidade ou inexactitude nos datos e documentos achegados polas entidades colaboradoras.
Décimo segunda.-Incumprimento.
Se no curso das verificacións que realizara o Inega se detectase que a entidade colaboradora incumprise algunha das condicións establecidas no Plan Renove de Electrodomésticos, resolverase a adhesión, o que implicará a perda dos beneficios e, de ser o caso, decretarase a obriga de que lle reintegren ao Inega as cantidades obtidas indebidamente cos xuros legais que correspondan, sen prexuízo das accións legais e sancións que correspondan.
Cando se realizaran descontos por parte do establecemento adherido en concepto de axuda obxecto deste plan a titulares dunha solicitude e se comprobara posteriormente por parte do Inega, que non se cumpriran as condicións establecidas para recibir a devandita axuda por parte dos beneficiarios ou, de ser o caso, se comprobara que houbera incumprimentos pola entidade colaboradora das bases da convocatoria, a entidade asumirá os devanditos descontos e non llos poderá reclamar ao Inega. Esta previsión será de aplicación igualmente para o caso de que un establecemento adherido opere con varias tendas sen que lle comunique a devandita circunstancia ao Inega, efectos do seu recoñecemento por esta e habilitación para participar no Plan a través deses locais como establecementos adheridos, sen prexuízo doutras posibles responsabilidades conforme o disposto na normativa vixente en materia de subvencións.
Ademais, o incumprimento por parte da entidade colaboradora adherida consistente en aprazar o pagamento da axuda ao cliente final ata despois de que o Inega llo ingrese a el, en lugar de descontalo no momento do pagamento, supoñerá o incumprimento destas bases coas consecuencias previstas nesta cláusula.
Décimo terceira.-Natureza administrativa.
Este convenio ten natureza administrativa e considérase incluído no artigo 4.1º d) da Lei 30/2007, do 30 de outubro, de contratos do sector público, polo que queda fóra do ámbito da súa aplicación, sen prexuízo da aplicación dos principios e criterios desta lei para resolver as dúbidas e lagoas que puideren presentarse. Rexerase polas súas propias cláusulas e, supletoriamente, polas normas xerais do dereito administrativo. O Instituto Enerxético de Galicia posúe a prerrogativa de interpretar o convenio e resolver todas as dúbidas que ofreza o seu cumprimento. Os acordos correspondentes porán fin á vía administrativa e serán inmediatamente executados, sendo impugnables ante a xurisdición contencioso-administrativa.
Décimo cuarta.-Normativa reguladora especial.
Para todo o non previsto neste convenio, observarase o previsto na Lei 9/2007, do 13 de xuño, de subvencións de Galicia; no Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia; no Acordo do Consello da Xunta do 27 de marzo de 1991, sobre convenios de cooperación con outros entes públicos e de colaboración con particulares; na Lei 4/2006, do 30 de xuño, de transparencia e de boas prácticas na Administración pública galega, así como no Regulamento (CE) 1998/2006, da Comisión, do 15 de decembro, relativo á aplicación dos artigos 87 e 88 do Tratado ás axudas de minimis, e normativa concordante.
Polo Instituto Enerxético de Galicia, Eliseo Diéguez García, director do Inega.
Pola entidade colaboradora...
A entidade colaboradora deberá enviar ao Inega dúas copias asinadas (unha devolveráselle asinada polo director do Inega e outra quedará en poder do Inega).
1. Se se elixe presentación en papel, remitirase impreso ao Inega (Plan Renove Electrodomésticos), Avelino Pousa Antelo, nº 5; 15703 Santiago de Compostela.
2. Se se elixe presentación telemática, remitirase a través da aplicación informática establecendo o estado Presentada telematicamente.